CELEX: 32020R0750
Language: sl
Date: 2020-06-05 00:00:00
Title: Izvedbena uredba Komisije (EU) 2020/750 z dne 5. junija 2020 o uvedbi postopka za podaljšanje prehodnega obdobja iz Izvedbene uredbe (EU) 2015/2447 za uporabo sistema registriranih izvoznikov v nekaterih upravičenih državah do splošnega sistema preferencialov

8.6.2020   
               
               
                  SL
               
               
                  Uradni list Evropske unije
               
               
                  L 178/21
               
            
         IZVEDBENA UREDBA KOMISIJE (EU) 2020/750
         z dne 5. junija 2020
         o uvedbi postopka za podaljšanje prehodnega obdobja iz Izvedbene uredbe (EU) 2015/2447 za uporabo sistema registriranih izvoznikov v nekaterih upravičenih državah do splošnega sistema preferencialov
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 66(a) Uredbe,
         ob upoštevanju naslednjega:
         
                     (1)
                  
                  
                     Izvedbena uredba Komisije (EU) 2015/2447 (2) določa postopkovna pravila iz člena 64(1) Uredbe (EU) št. 952/2013 za olajšanje določitve preferencialnega porekla blaga v Uniji, vključno s postopkovnimi pravili o poreklu za namene splošnega sistema preferencialov (GSP) Unije.
                  
               
                     (2)
                  
                  
                     Člen 79(4) Izvedbene uredbe (EU) 2015/2447 določa, da vse upravičene države do GSP začnejo uporabljati sistem registriranih izvoznikov (v nadaljnjem besedilu: sistem REX) za izdajo potrdila o statusu preferencialnega porekla v okviru GSP najpozneje 30. junija 2020. Po navedenem datumu pristojni organi navedenih držav ne smejo več izdajati potrdil o poreklu obrazec A.
                  
               
                     (3)
                  
                  
                     Da bi se omejilo širjenje virusa COVID-19, ki ga je Svetovna zdravstvena organizacija 11. marca 2020 razglasila za pandemijo, je bila uvedena vrsta povsem novih ukrepov, zlasti ukrepov glede omejevanja gibanja in omejevanja socialnih stikov. Navedeni ukrepi so vplivali tudi na osebje v družbah in javnih upravah upravičenih držav do GSP, vključeno v upravljanje postopkov v zvezi s poreklom GSP ter v vzpostavitev in delovanje sistema REX, kar je imelo negativen učinek na redne delovne postopke, proizvodnjo in trgovino.
                  
               
                     (4)
                  
                  
                     Komisija in visoki predstavnik Unije za zunanje zadeve in varnostno politiko priznavata učinek na trgovinske partnerje, zato sta v skupnem sporočilu o globalnem odzivu EU na COVID-19 (3) določila načrte za obsežen in ciljno usmerjen odziv Unije v podporo prizadevanjem partnerskih držav v boju proti pandemiji COVID-19.
                  
               
                     (5)
                  
                  
                     Zaradi pandemije COVID-19 se nekatere države, ki uživajo prednosti GSP, soočajo z resnimi težavami glede spoštovanja roka za uporabo sistema REX, ki je 30. junij 2020. Upravičene države, v katerih sistema REX zaradi pandemije ni bilo mogoče uvesti ali uporabljati, bi morale dobiti možnost podaljšanja prehodnega obdobja.
                  
               
                     (6)
                  
                  
                     Ker bi bilo tako podaljšanje izjemen ukrep, ki odstopa od najdaljšega trajanja prehodnega obdobja, predvidenega v Izvedbeni uredbi (EU) 2015/2447, bi morala upravičena država obvestilo dopolniti s tem, da potrebuje podaljšanje, ustrezno utemeljiti, zakaj potrebuje podaljšanje prehodnega obdobja, ter predložiti delovni načrt, v katerem je podrobno opisano, kako bo sistem REX v celoti začela uporabljati do konca predvidenega podaljšanja prehodnega obdobja. Iz istih razlogov bi moralo biti vsako podaljšanje prehodnega obdobja za uporabo sistema REX časovno omejeno.
                  
               
                     (7)
                  
                  
                     Določiti bi bilo treba mehanizem poročanja, da se zagotovi, da upravičene države, ki se jim prehodno obdobje podaljša, nadaljujejo s pripravami na uporabo sistema REX, da bi lahko spoštovale novi rok.
                  
               
                     (8)
                  
                  
                     Glede na težave, ki jih imajo nekatere upravičene države pri izpolnjevanju svojih obveznosti zaradi pandemije COVID-19, bi morala ta uredba začeti veljati čim prej.
                  
               
                     (9)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            
               (1)   Z odstopanjem od člena 79(4) Izvedbene uredbe (EU) 2015/2447 lahko upravičena država do splošnega sistema preferencialov, ki ima zaradi pandemije COVID-19 težave pri izpolnjevanju obveznosti iz členov 70 in 72 navedene izvedbene uredbe ali pri dokončanju postopka registracije svojih izvoznikov do 30. junija 2020, uradno sporoči svojo potrebo po podaljšanju prehodnega obdobja za uporabo sistema REX.
            
            
               (2)   Obvestilo v skladu z odstavkom 1 se v pisni obliki pošlje Komisiji najpozneje do 15. julija 2020. V njem se pojasni, zakaj je zaradi pandemije COVID-19 potrebno podaljšanje prehodnega obdobja. Obvestilu se priloži delovni načrt, ki vsebuje podrobne informacije o tem, kako bo država, ki je predložila obvestilo, do 31. decembra 2020 v celoti začela uporabljati sistem REX.
            
            
               (3)   Kadar je obvestilo v skladu z odstavkom 1 popolno, se prehodno obdobje za uporabo sistema REX s strani zadevne upravičene države podaljša do 31. decembra 2020.
            
            
               (4)   Komisija na svojem spletišču objavi seznam upravičenih držav, za katere se prehodno obdobje podaljša.
            
            
               (5)   Do 31. decembra 2020 pristojni organi upravičene države, za katero se prehodno obdobje podaljša v skladu z odstavki 1 do 4, še naprej izdajajo potrdila o poreklu obrazec A na zahtevo izvoznikov, ki še niso registrirani v času, ko se zahteva potrdilo.
            
         
         
            Člen 2
            Vsaka upravičena država, za katero se prehodno obdobje podaljša v skladu s členom 1, Komisiji do 30. septembra 2020 predloži poročilo o napredku pri izvajanju delovnega načrta iz člena 1(2) in o oblikovanju morebitnih popravljalnih ukrepov, potrebnih za izpolnitev roka za uporabo sistema REX, ki je 31. december 2020.
         
         
            Člen 3
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 5. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 269, 10.10.2013, str. 1.
         
            (2)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).
         
            (3)  Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij – Sporočilo o globalnem odzivu EU na pandemijo COVID-19 (JOIN(2020) 11 final).